ครม.ให้รฟท.เอาต์ซอร์ส
แก้ปัญหาขาดคน2,438รายชี้อีก10ปีจะเกษียณ4พันคน
18 เม.ย. 2555

แก้ปัญหาขาดคน2,438รายชี้อีก10ปีจะเกษียณ4พันคน
ครม.ไฟเขียว ร.ฟ.ท.จ้างพนักงานเป็นเอาต์ ซอร์ส 2,438 อัตรา หลังเกิดวิกฤตขาดพนักงานจำนวนมาก 
นายชลิตรัตน์ จันทรุเบกษา รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติเห็นชอบให้การรถไฟแห่งประเทศไทย (ร.ฟ.ท.) เพิ่มอัตรากำลังพนักงาน 2,438 อัตรา ในรูปแบบการจ้างแบบไม่ประจำ (เอาต์ซอร์ส) โดยเน้นการจ้างบุคลากรในสายการปฏิบัติการ เช่น พนักงานขับรถ พนักงานประจำสถานี พนักงานซ่อมบำรุง พนักงานโยธา เพื่อทดแทนพนักงานเกษียณอายุ และรองรับการลงทุนด้านโครงสร้างพื้นฐาน วงเงินรวมกว่า 1.7 แสนล้านบาท ที่ดำเนินการในปี 2554-2556
สำหรับการบรรจุพนักงานเข้ามาทดแทนอัตราที่ขาดนั้น คาดว่าจะไม่เป็นการเพิ่มค่าใช้จ่าย แต่จะช่วยลดค่าใช้จ่ายด้านบุคลากรในส่วนของค่าทำงานล่วงเวลา หรือค่าทำงานในวันหยุด และจะช่วยเพิ่มประสิทธิ ภาพการทำงานของพนักงาน ร.ฟ.ท. ทำให้เกิดสมดุลระหว่างการปฏิบัติงานในปัจจุบันกับภาระงานที่เกิดขึ้นจริงกับอัตรากำลังที่มีอยู่ รวมทั้งจะช่วยลดความเสียหายและความผิดพลาดจากการทำงานด้วย
ทั้งนี้ ในช่วง 10 ปีที่ผ่านมา ระหว่างปี 2542-2551 ร.ฟ.ท.ได้รับผลกระทบจากข้อจำกัดตามมติ ครม. เกี่ยวกับมาตรการลดค่าใช้จ่ายด้านบุคลากร ส่งผลให้ ร.ฟ.ท.ไม่สามารถบรรจุพนักงานเพื่อทดแทนอัตรากำลังที่สูญเสีย และอัตราบรรจุพนักงานใหม่ไม่สอดคล้องกับอัตรากำลังที่ต้องการ เป็นผลให้พนักงานร.ฟ.ท.มีจำนวนต่ำกว่ากรอบอัตราขั้นต่ำที่กำหนดไว้ โดยวันที่ 31 ม.ค. 2554 มีพนักงานคงเหลือ 11,540 คน และลูกจ้าง 3,954 คน ต่ำกว่ากรอบที่กำหนดถึง 6,475 คน
อย่างไรก็ตาม หาก ร.ฟ.ท.ยังไม่สามารถบรรจุพนักงานที่ขาดได้ในช่วง 10 ปีข้างหน้า ระหว่างปี 2554-2563 ที่จะมีพนักงานเกษียณอายุอีก 4,382 คน จะทำให้ร.ฟ.ท.ขาดบุคลากรขั้นวิกฤต เพราะจะมีพนักงานเหลือเพียง 7,158 คนในปี 2563 หรือ คิดเป็นอัตราการลดลงของพนักงานถึง64% 
“ที่ประชุมยังกังวลถึงแนวทางการเพิ่มบุคลากรของรถไฟเพื่อเข้าทำงานด้านต่างๆที่ขาดอยู่โดยให้ร.ฟ.ท.ไปกำหนดแผนการจัดหาบุคลากรให้ชัดเจนกับสายงานที่ขาด และการคัดเลือกลุ่มที่จะเข้ามาทำงานให้ชัดเจนมากขึ้นด้วย ส่วนในอนาคตก็ยังคุยถึงเรื่องความเป็นไปได้ในการเพิ่มทุน และแผนการดำเนินการต่างๆของร.ฟ.ท.ที่ต้องมีความแน่นอนมากขึ้น แต่ทั้งหมดยังไม่ได้มีข้อสรุปออกมาว่าจะทำอย่างไร”